Maatietopalvelu

Kyselyvastaus

**Asiakirjan tunnus:** KT1139

**Päivämäärä**: 11.9.2025

**Julkisuus:** Julkinen

**Iran / Terveydenhuolto ja mielenterveyspalvelut, päivitys 2024–2025**

**Iran / Healthcare and mental health services, update of 2024–2025**

Kysymykset

1. Mikä on Iranin terveydenhuoltojärjestelmän tila tällä hetkellä? Onko perusterveydenhoidon saatavuudessa tai saavutettavuudessa alueellisia eroja?  
2. Mikä on mielenterveyshoidon tila tällä hetkellä Iranissa? Onko yleisimpiin psyykkisiin sairauksiin (esim. masennus, ahdistuneisuushäiriö) saatavilla hoitoa? Onko hoidon saavutettavuutta rajoittavia tekijöitä?

Questions

1. What is the current state of Iran's healthcare system? Are there regional differences in the availability or accessibility of primary healthcare?  
2. What is the current state of mental health care in Iran? Is treatment available for the most common mental illnesses (e.g., depression, anxiety disorder)? Are there any factors limiting access to treatment?

Tämä maatietotuote on laadittu päivittämään Maahanmuuttoviraston päätöksenteossa laadittua ja käytössä olevaa maakappaletta, ja se on muodoltaan normaalia maatietovastausta tiiviimpi. Iranin terveydenhuoltojärjestelmää on käsitelty aiemmin Maatietopalvelun kyselyvastauksessa [Iran / Terveydenhuolto, kansainvälisten talouspakotteiden ja COVID-19 -pandemian vaikutukset](https://maatieto.migri.fi/base/2724d19a-5460-485d-bff8-6cd8f75f86d5/countryDocument/69d900f5-6d0c-4b18-9a6f-2495cc9889ce) (31.5.2021) ja mielenterveyspalveluita kyselyvastauksessa [Iran / Mielenterveys, hoidon saatavuus ja saavutettavuus](https://maatieto.migri.fi/base/2724d19a-5460-485d-bff8-6cd8f75f86d5/countryDocument/19ff2e5e-3eec-4d49-bb68-0c331349440c) (26.5.2021).

Tämä vastaus on laadittu soveltaen Euroopan unionin turvapaikkaviraston (EUAA) laatimaa ohjeistusta terveydenhuoltoon liittyvän lähtömaatiedon tuottamisesta (2025) perustuen EUAA:n MedCOI-palvelun tuottamien tietojen lisäksi julkisiin lähteisiin. Vastauksessa käytetään käsitteitä hoidon/lääkityksen saatavuus ja saavutettavuus (availabilty ja accessibility) siinä merkityksessä kuin ne määritellään EUAA:n ohjeistuksessa. Vastauksessa mainitut muut kuin EUAA:n toimittamat tiedot eivät kuitenkaan ole lääketieteen ammattilaisen tarkastamia.

# Mikä on Iranin terveydenhuoltojärjestelmän tila tällä hetkellä? Onko perusterveydenhoidon saatavuudessa tai saavutettavuudessa alueellisia eroja?

Iranissa terveydenhoitoa tarjoavat julkiset ja yksityiset toimijat sekä hyväntekeväisyysjärjestöt. Perusterveydenhuollossa julkiset palvelut ovat Iranissa kattavat ja kansalaisille ilmaiset. Erikoistuneempaa hoitoa tarjoavat piirikuntien keskusklinikat ja sairaalat, kun taas erikoissairaanhoitoa on saatavilla suurissa kaupungeissa sijaitsevissa julkisissa ja yksityisissä sairaaloissa. Iranin valtio kustantaa julkisen terveydenhuollon käyttäjille aiheutuvia kuluja sairausvakuutusten ja erilaisten tukien muodossa.[[1]](#footnote-1)

Iranin perustuslain mukaan Iranin hallituksen tulee taata kaikille maan kansalaisille yhtäläinen pääsy terveydenhuollon piiriin.[[2]](#footnote-2) Iranin terveydenhoitojärjestelmä kärsii henkilöstöpulasta, mikä vaikuttaa hoidon saavutettavuuteen erityisesti maaseutualueilla. Viime vuosien aikana tuhansia terveydenhuollon työntekijöitä on muuttanut ulkomaille, minkä vuoksi etenkin erikoissairaanhoidon saatavuus on heikentynyt maaseudulla, kun suurin osa lääkäreistä on kaupunkialueilla.[[3]](#footnote-3) Aiemmin ongelmat eivät koskettaneet Teherania, mutta nyt myös siellä on jouduttu sulkemaan yksittäisiä sairaaloita lääkäri- ja hoitajapulan vuoksi.[[4]](#footnote-4) Rekisteröintiä ylläpitävän järjestön mukaan jopa 40 % rekisteröidyistä yleislääkäreistä on lopettanut työskentelemisen Iranissa. Virallisten tilastojen mukaan maassa oli vuonna 2024 13 yleislääkäriä 10 000 asukasta kohden, mikä on vähemmän kuin monissa muissa Lähi-idän ja Keski-Aasian maissa.[[5]](#footnote-5) Iranin ja Israelin välisen konfliktin eskaloituminen sodaksi kesäkuussa 2025 vaikutti ainakin tilapäisesti terveyspalvelujen saatavuuteen suurten kaupunkien ulkopuolella, sillä näiden alueiden lääkäripulaa pahensi terveydenhoitohenkilökunnan keskittäminen suuriin kaupunkeihin, kun samalla ihmisiä pakeni kaupungeista maaseudulle.[[6]](#footnote-6)

Kansainvälisen siirtolaisuusjärjestön IOM:n arvion mukaan maassa ei ole kuitenkaan tällä hetkellä vakavaa puutetta henkilökunnasta tai hoitovälineistä. Julkiset terveydenhuoltolaitokset saattavat silti olla ylikuormittuneita, mikä aiheuttaa pidempiä jonotusaikoja. Tämän vuoksi monet ihmiset, joilla on maksukykyä, käyttävät yksityisiä terveyspalveluja.[[7]](#footnote-7) Viranomaiset ja paikalliset asiantuntijat kuitenkin ovat varoittaneet terveydenhuoltojärjestelmän mahdollisesta kriisistä, jos henkilöstön poistuma jatkuu nykyisen suuruisena.[[8]](#footnote-8)

Lääkkeiden saatavuus ja saavutettavuus

Norjan maatietopalvelu Landinfon syyskuussa 2024 julkaiseman raportin mukaan Iranissa on ollut monien lääkkeiden saatavuudessa pitkään häiriöitä. Tilanteen taustalla on monia syitä, jotka haittaavat sekä lääkkeiden tuontia ulkomailta että niiden tuotantoa Iranissa. Iraniin kohdistuvat talouspakotteet vaikeuttavat ulkomaankauppaa ja paikallista tuotantoa haittaa maan talouskriisi, rialin heikko kurssi, huono hallinto ja korruptio.[[9]](#footnote-9)

Keskeisin lääkkeiden saatavuuteen vaikuttava tekijä on Iranin talouskriisin seurauksena maan valuutan, rialin, romahtanut arvo, mikä vaikeuttaa sekä lääkkeiden että niiden valmistusaineiden tuontia ulkomailta. Aiemmin lääkeaineita pystyi tuomaan maahan valtion tukemalla valuuttakurssilla, mutta vuoden 2022 jälkeen myös tämän kurssin arvo on heikentynyt.[[10]](#footnote-10) Iraniin kohdistuvat talouspakotteet eivät virallisesti koske lääkeaineita, mutta rahansiirtoihin liittyvät rajoitukset hankaloittavat tuontia.[[11]](#footnote-11) Vaikka pääosa maassa käytetyistä lääkkeistä tuotetaan Iranissa, niin niidenkin saatavuutta haittaa tuotannon vähentyminen. Stimson-ajatuspajan julkaisemassa artikkelissa viitatun arvion mukaan vuoden 2024 maalis- ja joulukuun välisenä aikana lääkkeiden tuotanto maassa väheni yli 21 % verrattuna samaan ajankohtaan vuotta aiemmin.[[12]](#footnote-12) IranWire-sivuston mukaan raportoidut tuotannon vähenemiset olivat vuoden 2024 aikana jopa 30 % ja niiden taustalla oli hintasäännöstely, valmistusaineiden ostoa rajoittava rialin kurssin heikentyminen ja valtion talousvaikeudet. Lääketehtaissa on myös henkilöstöpulaa, koska ne eivät ole pystyneet maksamaan palkkoja ja osa henkilöstöstä on lähtenyt ulkomaille.[[13]](#footnote-13)

Lääkkeiden hinnat ovat myös nousseet merkittävästi.[[14]](#footnote-14) Samanaikaisesti valtion tuki on vähentynyt ja maan sairausvakuutusjärjestelmä on kohonneiden maksujen vuoksi vaikeuksissa, mitkä seikat ovat nostaneet potilaiden omavastuuosuuksien määriä.[[15]](#footnote-15) Koska terveysvakuutusjärjestelmästä ei ole pystytty maksamaan maksuosuuksia apteekeille, ovat monet apteekit joutuneet itse talousvaikeuksiin, eivätkä pysty tilamaan lääkkeitä myytäväksi.[[16]](#footnote-16) Kohonneiden hintojen vuoksi yhä useammalla iranilaisella ei ole varaa lääkkeisiin.[[17]](#footnote-17)

Landinfon mukaan on vaikeaa saada tarkkaa käsitystä saatavuusongelmien laajuudesta ja lääkkeiden todellisesta saatavuudesta.[[18]](#footnote-18) Myös YK:n ihmisoikeusraportoijan mukaan on vaikeaa saada tietoa saatavuusongelmien todellisesta mittakaavasta.[[19]](#footnote-19) IOM:n mukaan Iranissa ei kuitenkaan ole laajamittaista pulaa lääkkeistä,[[20]](#footnote-20) mutta uutislähteissä on raportoitu myös vuoden 2025 aikana saatavuusongelmista[[21]](#footnote-21) ja viranomaiset itse ilmoittivat tammikuussa 2025 saatavuusvaikeuksien koskevan 300 eri lääkeainetta, joista sataa ei ollut lainkaan saatavilla[[22]](#footnote-22). Landinfon arvion mukaan laajimmat ongelmat koskevat tuontilääkkeitä ja on mahdollista, että paikallisesti tuotettujen lääkkeiden saatavuusongelmat ovat vain jaksottaisia. Iranin viranomaiset tukevat korvaavien lääkkeiden tuotantoa, mutta näiden laatu ei ole välttämättä yhtä hyvä. Ongelma on todennäköisesti laajin ja merkittävin potilaille, jotka tarvitsevat ulkomailta tuotavia erikoislääkkeitä, joille ei ole olemassa Iranissa valmistettavia korvaavia valmisteita. Muissa sairauksissa lääkkeitä voi olla hyvin saatavilla tai niissä voi olla vaihtelevia saatavuusongelmia.[[23]](#footnote-23) Stimson-ajatuspajan julkaiseman artikkelin mukaan monia valmisteita aina äidinmaidonkorvikkeista insuliiniin koskee ostosäännöstely. Saman artikkelin mukaan monien vaikeiden sairauksien, kuten syöpien, hemofilian ja MS-taudin hoitoon käytettävissä lääkkeissä on saatavuusongelmia. Monet näistä lääkkeistä päätyvät mustaan pörssiin, joista niitä on saatavilla vain erittäin korkeilla hinnoilla.[[24]](#footnote-24) IranWire-uutissivuston tammikuussa 2025 julkaiseman artikkelin mukaan useissa Iranin maakunnissa oli tällöin puutteita yleisistä, kroonisiin sairauksiin käytettävistä lääkkeistä. Saatavuusvaikeuksia oli raportoitu ainakin Sistan-Baluchistanissa, Khuzestanissa ja Isfahanissa ja lisäksi uutisessa haastateltu teheranilainen farmaseutti kertoi peruslääkkeiden saatavuushaasteista. Myös IranWiren mukaan saatavuusvaikeudet koskivat koko maassa diabeteksen, hemofilian, syöpien, talassemian ja MS-taudin hoitoon käytettäviä lääkkeitä.[[25]](#footnote-25)

YK:n ihmisoikeusraportoija on huolestunut raportoiduista lääkeaineiden ja -valmisteiden laatuongelmista. Marraskuussa 2024 raportoitiin 70 dialyysihoitoa saaneen potilaan kuolleen aiemmin samana vuonna heikkolaatuisen dialyysinesteen vuoksi. Viranomaiset tutkivat asiaa, mutta tutkimukset eivät ole johtaneet toimenpiteisiin. Vastaavasti joulukuussa 2024 raportoitiin vähintään sadan talassemiaa sairastavan saaneen hepatiitti C -tartunnan heikkolaatuisen verensiirteen vuoksi.[[26]](#footnote-26)

# Mikä on mielenterveyshoidon tila tällä hetkellä Iranissa? Onko yleisimpiin psyykkisiin sairauksiin (esim. masennus, ahdistuneisuushäiriö) saatavilla hoitoa? Onko hoidon saavutettavuutta rajoittavia tekijöitä?

Iranissa on kansallinen mielenterveysohjelma, joka sisällyttää perustason mielenterveyspalvelut perusterveydenhuoltoon koko maassa.[[27]](#footnote-27) Toisaalta mielenterveyspalveluiden kerrotaan nojautuvan pitkälti sairaalahoitoon. [[28]](#footnote-28) Euroopan unionin turvapaikkaviraston (EUAA) MedCOI-palvelun vuonna 2025 tekemien selvitysten mukaan Teheranissa on saatavilla mielenterveyden häiriöiden hoitoa muun muassa ahdistuneisuushäiriöihin, masennukseen ja psykoosisairauksiin[[29]](#footnote-29) psykiatrien ja psykologien toteuttamana avo- ja sairaalahoidossa. Lisäksi Teheranissa on saatavilla psykoterapiapalveluita, silmänliiketerapiaa, psykiatrisia tukipalveluita ja -asumista, itsemurhaa yrittäneiden tukipalveluja ja tarvittaessa tahdosta riippumatonta hoitoa. EUAA:n tietojen mukaan Teheranissa sijaitsevista apteekeista on saatavilla tiettyjä psykoosi- ja masennuslääkkeitä[[30]](#footnote-30), mutta joissain tiedustelluissa psykoosilääkkeissä on saatavuusongelmia tai ne täytyy tilata ulkomailta. [[31]](#footnote-31)

Iranin sosiaaliturvajärjestelmää on myös laajennettu niin, että julkiset mielenterveyspalvelut kuuluvat terveysvakuutuksen piiriin ja kroonisista mielenterveyden häiriöistä kärsivien on mahdollista saada avustuksia. Esimerkiksi uusimpien laajennusten myötä sairaalahoitoon joutuneiden potilaiden ei tarvitse maksaa hoidosta omavastuuta.[[32]](#footnote-32) MedCOI-palvelun selvityksen mukaan terveysvakuutus kattaa 20–80 % julkisissa hoitolaitoksissa tapahtuvan hoidon kustannuksista ja lääkkeistä riippuen vakuutuksen tyypistä.[[33]](#footnote-33) Mielenterveyspalvelujen käyttö on suhteessa vähäistä, kun vain yksi kolmasosa mielenterveyden häiriöistä kärsivistä saa hoitoa. Tähän syinä pidetään tietämättömyyttä, stigmaa ja potilaisiin kohdistuvaa syrjintää. Näiden lisäksi hoitoon pääsyä rajoittaa tietyillä alueilla pitkät etäisyydet ja mahdolliset maksut.[[34]](#footnote-34)

## Lähteet

EUAA MedCOI (European Union Agency for Asylum / Medical Country of Origin Information) 22.5.2025. *Question & Answer, ACC 8175*.

EUAA MedCOI (European Union Agency for Asylum / Medical Country of Origin Information)/ Local doctor in Iran

11.4.2025a. *Availability of medical treatment, AVA-19208*.

11.4.2025b. *Availability of medical treatment, AVA-19250*.

11.3.2025. *Availability of medical treatment, AVA-19083*.

18.2.2025. *Availability of medical treatment, AVA-19008*.

Iran 1979. *Constitution of the Islamic Republic of Iran.* Saatavilla: <https://www.refworld.org/docid/3ae6b56710.html> (käyty 11.9.2025).

Iran Focus 11.1.2025. *Iranian City Faces Shortage of Specialists in 48 Medical Fields*. <https://iranfocus.com/iran/53065-iranian-city-faces-shortage-of-specialists-in-48-medical-fields/> (käyty 11.9.2025).

Iran International 19.2.2025. *Medicine shortages and rising costs threaten Iran's healthcare system*. <https://www.iranintl.com/en/202502199189> (käyty 11.9.2025).

Iran Subnational Mental Health GBD Collaborators 2024. “National and subnational burden of mental disorders in Iran (1990–2019): findings of the Global Burden of Disease 2019 study”. *The Lancet Global Health,* vol. 12, issue 12. Saatavilla: <https://doi.org/10.1016/S2214-109X(24)00342-5> (käyty 11.9.2025).

IranWire

24.7.2025. *Doctor Exodus Cripples Iran's Healthcare During Crisis*. [https://iranwire.com/  
en/features/143469-doctor-exodus-cripples-irans-healthcare-during-crisis/](https://iranwire.com/en/features/143469-doctor-exodus-cripples-irans-healthcare-during-crisis/) (käyty 11.9.2025).

8.1.2025. *Iran Faces Critical Shortage of Basic Medicines*. [https://iranwire.com/en/  
features/137913-iran-faces-critical-shortage-of-basic-medicines/](https://iranwire.com/en/features/137913-iran-faces-critical-shortage-of-basic-medicines/) (käyty 11.9.2025).

IOM (International Organization for Migration) 9/2024. *The Islamic Republic of Iran: Country Fact Sheet 2024*. Saatavilla: <https://milo.bamf.de/otcs/cs.exe/fetchcsui/-30350224/Iran_-_Country_Fact_Sheet_2024,_Englisch.pdf?nodeid=30351552&vernum=-2> (käyty 11.9.2025).

Landinfo 5.9.2024. *Iran: Medisinmangel*. [https://landinfo.no/wp-content/uploads/2024/10/  
Respons-Iran-Medisinmangel-NIP-5092024.pdf](https://landinfo.no/wp-content/uploads/2024/10/Respons-Iran-Medisinmangel-NIP-5092024.pdf) (käyty 11.9.2025).

Rastegar, Hashem; Khedmati Morasae, Esmaeil & Doshmangir, Leila 2025. ”The dynamics of mental health policy in Iran over the last century”. *BMC Psychology*, vol. 13, art. no. 51. Saatavilla: <https://doi.org/10.1186/s40359-025-02384-x> (käyty 11.9.2025).

Stimson/Mousavi, Mohammad Reza 18.2.2025. *Iran’s Dire and Growing Drug Shortage*. <https://www.stimson.org/2025/irans-dire-and-growing-drug-shortage/>(käyty 11.9.2025).

TNH (The New Humanitarian) 27.6.2025. *Israeli bombing exposes critical shortages in Iran’s healthcare system*. <https://www.thenewhumanitarian.org/news/2025/06/27/israeli-bombing-exposes-critical-shortages-iran-healthcare-system> (käyty 11.9.2025).

UNGA (United Nations General Assembly) 18.6.2025. *Situation of human rights in the Islamic Republic of Iran: Report of the Secretary-General*. <https://docs.un.org/A/HRC/59/22> (käyty 11.9.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. IOM 9/2024, s. 4–5. [↑](#footnote-ref-1)
2. Iran 1979. [↑](#footnote-ref-2)
3. IranWire 24.7.2025; TNH 27.6.2025; Iran International 10.11.2024. [↑](#footnote-ref-3)
4. IranWire 24.7.2025. [↑](#footnote-ref-4)
5. Iran Focus 11.1.2025. [↑](#footnote-ref-5)
6. TNH 27.6.2025; IranWire 24.7.2025. [↑](#footnote-ref-6)
7. IOM 9/2024, s. 4–5. [↑](#footnote-ref-7)
8. Iran Focus 11.1.2025. Iran International 10.11.2024. [↑](#footnote-ref-8)
9. Landinfo 5.9.2024, s. 11. [↑](#footnote-ref-9)
10. Iranwire 8.1.2025; Stimson/Mousavi 18.2.2025; Iran International 19.2.2025. [↑](#footnote-ref-10)
11. TNH 27.6.2025; Iranwire 8.1.2025. [↑](#footnote-ref-11)
12. Stimson/Mousavi 18.2.2025. [↑](#footnote-ref-12)
13. Iranwire 8.1.2025. [↑](#footnote-ref-13)
14. IOM 9/2024, s. 4–5; Iran International 19.2.2025; Stimson/Mousavi 18.2.2025; Landinfo 5.9.2024, s. 11. [↑](#footnote-ref-14)
15. Landinfo 5.9.2024, s. 11. [↑](#footnote-ref-15)
16. Iran International 19.2.2025. [↑](#footnote-ref-16)
17. Stimson/Mousavi 18.2.2025. [↑](#footnote-ref-17)
18. Landinfo 5.9.2024, s. 11. [↑](#footnote-ref-18)
19. UNGA 18.6.2025, s. 7. [↑](#footnote-ref-19)
20. IOM 9/2024, s. 4–5 [↑](#footnote-ref-20)
21. Stimson/Mousavi 18.2.2025; Iranwire 8.1.2025. [↑](#footnote-ref-21)
22. UNGA 18.6.2025, s. 7. [↑](#footnote-ref-22)
23. Landinfo 5.9.2024, s. 11. [↑](#footnote-ref-23)
24. Stimson/Mousavi 18.2.2025. [↑](#footnote-ref-24)
25. Iranwire 8.1.2025. [↑](#footnote-ref-25)
26. UNGA 18.6.2025, s. 7. [↑](#footnote-ref-26)
27. Iran Subnational Mental Health GBD Collaborators 2024. [↑](#footnote-ref-27)
28. Rastegar ym. 2025. [↑](#footnote-ref-28)
29. Kyseisissä vastauksissa käsitellään skitsofrenian, sekamuotoisen ahdistuneisuus- ja masennustilan, traumaperäisen stressihäiriön (ptsd) ja masennuksen hoitoa. [↑](#footnote-ref-29)
30. Yksityiskohtainen lääkkeiden saatavuus on tarkistettava MedCOI-tietokannasta. [↑](#footnote-ref-30)
31. EUAA MedCOI /Local expert in Iran 11.4.2025a; 11.4.2025b; 11.3.2025; 18.2.2025. [↑](#footnote-ref-31)
32. Iran Subnational Mental Health GBD Collaborators 2024. [↑](#footnote-ref-32)
33. EUAA MedCOI 22.5.2025. [↑](#footnote-ref-33)
34. Iran Subnational Mental Health GBD Collaborators 2024. [↑](#footnote-ref-34)